   This is an unofficial translation of the GNU General Public License into
   Hungarian. It was not published by the Free Software Foundation, and does
   not legally state the distribution terms for software that uses the GNU
   GPL—only the original English text of the GNU GPL does that. However, we
   hope that this translation will help Hungarian speakers understand the GNU
   GPL better.

   Ez a GNU General Public License nem hivatalos magyar fordítása. A
   fordítást nem a Free Software Foundation adta ki, és jogi értelemben
   nem határozza meg a GNU GPL-t felhasználó szoftverek terjesztési
   feltételeit – e tekintetben csak a GNU GPL angol nyelvű verziója
   irányadó. Mindazonáltal reméljük, hogy ez a fordítás segít a GNU
   GPL jobb megértésében.

   http://www.gnu.org/licenses/old-licenses/gpl-2.0.html

                        GNU General Public License (GPL)

   Copyright (C) 1989, 1991 Free Software Foundation, Inc. 59 Temple Place,
   Suite 330, Boston, MA 02111-1307, USA

   Copyright (C) 1989, 1991 Free Software Foundation, Inc. 675 Mass Ave,
   Cambridge, MA 02139, USA

Előszó

   A legtöbb szoftver licencei azzal a szándékkal készültek, hogy minél
   kevesebb lehetőséget adjanak a szoftver megváltoztatására és
   terjesztésére. Ezzel szemben a GNU GPL célja, hogy garantálja a szabad
   szoftver másolásának és terjesztésének szabadságát, ezáltal
   biztosítva a szoftver szabad felhasználhatóságát minden felhasználó
   számára. A GPL szabályai vonatkoznak a Free Software Foundation
   legtöbb szoftverére, illetve minden olyan programra, melynek szerzője
   úgy dönt, hogy ezt használja a szerzői jog megjelölésekor. (A Free
   Software Foundation egyes szoftvereire a GNU LGPL érvényes.) Bárki
   használhatja a programjaiban a GPL-t a szerzői jogi megjegyzésnél.

   A szabad szoftver megjelölés nem jelenti azt, hogy a szoftvernek nem
   lehet ára. A GPL licencek célja, hogy garantálja a szabad szoftver
   másolatainak szabad terjesztését (és e szolgáltatásért akár díj
   felszámítását), a forráskód elérhetőségét, hogy bárki szabadon
   módosíthassa a szoftvert, vagy felhasználhassa a részeit új szabad
   programokban; és hogy mások megismerhessék ezt a lehetőséget.

   A szerző jogainak védelmében korlátozásokat kell hozni, amelyek
   megtiltják, hogy bárki megtagadhassa ezeket a jogokat másoktól, vagy
   ezekről való lemondásra kényszerítsen bárki mást. Ezek a
   megszorítások bizonyos felelősségeket jelentenek azok számára, akik
   a szoftver másolatait terjesztik vagy módosítják.

   Ha valaki például ilyen program másolatait terjeszti, akár ingyen vagy
   bizonyos összeg fejében, a szoftverre vonatkozó minden jogot tovább
   kell adnia a fogadó feleknek. Biztosítani kell továbbá, hogy
   megkapják vagy legalábbis megkaphassák a forráskódot is. És persze
   ezeket a licencfeltételeket is el kell juttatni, hogy tisztában legyenek
   a jogaikkal.

   A jogok védelme két lépésből áll:

   (1) a szoftver szerzői jogainak védelméből és

   (2) a jelen licenc biztosításából, amely jogalapot biztosít a
   szoftver másolására, terjesztésére és/vagy módosítására.

   Az egyes szerzők és a magunk védelmében biztosítani akarjuk, hogy
   mindenki megértse: a jelen szabad szoftverre nincs jótállás. Ha a
   szoftvert módosították és továbbadták, akkor mindenkinek, aki a
   módosított változatot kapja, tudnia kell, hogy az nem az eredeti, így
   a mások által okozott hibáknak nem lehet hatása az eredeti szerző
   hírnevére.

   Végül, a szabad szoftver létét állandóan fenyegetik a
   szoftverszabadalmak. El szeretnénk kerülni annak veszélyét, hogy a
   szabad program terjesztői szabadalmat jegyezhessenek be rá, ezáltal
   saját szellemi tulajdont képezővé tegyék a programot. Ennek
   megelőzéséhez tisztázni kívánjuk: szabadalom szabad szoftverrel
   kapcsolatban csak mindenki általi szabad használatra jegyezhető be,
   vagy egyáltalán nem jegyezhető be.

   A másolásra, terjesztésre, módosításra vonatkozó pontos szabályok
   és feltételek:

A MÁSOLÁSRA, TERJESZTÉSRE ÉS MÓDOSÍTÁSRA VONATKOZÓ FELTÉTELEK ÉS
KIKÖTÉSEK

   0. Ez a licenc minden olyan programra vagy munkára vonatkozik, amelynek a
   szerzői jogi megjegyzésében a jog tulajdonosa a következő szöveget
   helyezte el: a GPL-ben foglaltak alapján terjeszthető. Az alábbiakban a
   Program kifejezés bármely ilyen programra vagy munkára vonatkozik, a
   Programon alapuló munka pedig magát a programot vagy egy szerzői joggal
   védett munkát jelenti: vagyis olyan munkát, amely tartalmazza a
   programot vagy annak egy részletét, módosítottan vagy módosítatlanul
   és/vagy más nyelvre fordítva. (Az alábbiakban a fordítás minden
   egyéb megkötés nélkül beletartozik a módosítás fogalmába.) Minden
   engedélyezés címzettje Ön.

   A jelen licenc a másoláson, terjesztésen és módosításon kívül
   más tevékenységre nem vonatkozik, azok a hatályán kívül esnek. A
   Program futtatása nincs korlátozva, illetve a Program kimenetére is
   csak abban az esetben vonatkozik ez a szabályozás, ha az tartalmazza a
   Programon alapuló munka egy részletét (függetlenül attól, hogy ez a
   Program futtatásával jött-e létre). Ez tehát a Program
   működésétől függ.

   1. A Program forráskódja módosítás nélkül másolható és bármely
   adathordozón terjeszthető, feltéve, hogy minden egyes példányon
   pontosan szerepel a megfelelő szerzői jogi megjegyzés, illetve a
   garanciavállalás elutasítása; érintetlenül kell hagyni minden erre a
   szabályozásra és a garancia teljes hiányára utaló szöveget és a
   jelen licencdokumentumot is el kell juttatni mindazokhoz, akik a Programot
   kapják.

   Felszámítható díj a másolat fizikai továbbítása fejében, illetve
   ellenszolgáltatás fejében a Programhoz garanciális támogatás is
   biztosítható.

   2. A Program vagy annak egy része módosítható, így a Programon
   alapuló munka jön létre. A módosítás ezután az 1. részben adott
   feltételek szerint tovább terjeszthető, ha az alábbi feltételek is
   teljesülnek:

           a) A módosított fájlokat el kell látni olyan megjegyzéssel,
           amely feltünteti a módosítást végző nevét és a
           módosítások dátumát.

           b) Minden olyan munkát, amely részben vagy egészben tartalmazza
           a Programot vagy a Programon alapul, olyan szabályokkal kell
           kiadni vagy terjeszteni, hogy annak használati joga harmadik
           személy részére licencdíjmentesen hozzáférhető legyen, a
           jelen dokumentumban található feltételeknek megfelelően.

           c) Ha a módosított Program interaktívan olvassa a parancsokat
           futás közben, akkor úgy kell elkészíteni, hogy a megszokott
           módon történő indításkor megjelenítsen egy üzenetet a
           megfelelő szerzői jogi megjegyzéssel és a garancia hiányára
           utaló közléssel (vagy éppen azzal az információval, hogy
           miként juthat valaki garanciához), illetve azzal az
           információval, hogy bárki terjesztheti a Programot a jelen
           feltételeknek megfelelően, és arra is utalást kell tenni, hogy
           a felhasználó miként tekintheti meg a licenc egy példányát.
           (Kivétel: ha a Program interaktív ugyan, de nem jelenít meg
           hasonló üzenetet, akkor a Programon alapuló munkának sem kell
           ezt tennie.)

   Ezek a feltételek a módosított munkára, mint egészre vonatkoznak. Ha
   a munka azonosítható részei nem a Programon alapulnak és független
   munkákként elkülönülten azonosíthatók, akkor ez a szabályozás nem
   vonatkozik ezekre a részekre, ha azok külön munkaként kerülnek
   terjesztésre. Viszont, ha ugyanez a rész az egész részeként kerül
   terjesztésre, amely a Programon alapuló munka, akkor az egész
   terjesztése csak a jelen dokumentum alapján lehetséges, amely ebben az
   esetben a jogokat minden egyes felhasználó számára kiterjeszti az
   egészre tekintet nélkül arra, hogy melyik részt ki írta.

   E szövegrésznek tehát nem az a célja, hogy mások jogait elvegye vagy
   korlátozza a kizárólag saját maga által írt munkákra; a cél az,
   hogy a jogok gyakorlása szabályozva legyen a Programon alapuló illetve
   a gyűjteményes munkák terjesztése esetében.

   Ezenkívül más munkáknak, amelyek nem a Programon alapulnak, a
   Programmal (vagy a Programon alapuló munkával) közös adathordozón
   vagy adattárolón szerepeltetése nem jelenti a jelen szabályok
   érvényességét azokra is.

   3. A Program (vagy a Programon alapuló munka a 2. szakasznak
   megfelelően) másolható és terjeszthető tárgykódú vagy
   végrehajtható kódú formájában az 1. és 2. szakaszban foglaltak
   szerint, amennyiben az alábbi feltételek is teljesülnek:

           a) a teljes, gép által értelmezhető forráskód kíséri az
           anyagot, amelynek terjesztése az 1. és 2. szakaszban foglaltak
           szerint történik, jellemzően szoftverterjesztésre használt
           adathordozón; vagy,

           b) legalább három évre szólóan írásban vállalja, hogy
           bármely külső személynek rendelkezésre áll a teljes gép
           által értelmezhető forráskód, a fizikai továbbítást
           fedező összegnél nem nagyobb díjért az 1. és 2. szakaszban
           foglaltak szerint szoftverterjesztésre használt adathordozón;
           vagy,

           c) A megfelelő forráskód terjesztésére vonatkozóan megkapott
           tájékoztatás kíséri az anyagot. (Ez az alternatíva csak nem
           kereskedelmi terjesztés esetén alkalmazható abban az esetben,
           ha a terjesztő a Programhoz a tárgykódú vagy forráskódú
           formájában jutott hozzá az ajánlattal együtt a fenti b.
           cikkelynek megfelelően.)

   Egy munka forráskódja a munkának azt a formáját jelenti, amelyben a
   módosításokat elsődlegesen végezni szokás. Egy végrehajtható
   program esetében a teljes forráskód a tartalmazott összes modul
   forráskódját jelenti, továbbá a kapcsolódó felületdefiníciós
   fájlokat és a fordítást vezérlő parancsfájlokat. Egy speciális
   kivételként a forráskódnak nem kell tartalmaznia normál esetben a
   végrehajtható kód futtatására szolgáló operációs rendszer főbb
   részeiként (kernel, fordítóprogram stb.) terjesztett részeit (forrás
   vagy bináris formában), kivéve, ha a komponens maga a végrehajtható
   állományt kíséri.

   Ha a végrehajtható program vagy tárgykód terjesztése a forráskód
   hozzáférését egy megadott helyen biztosító írásban vállalja,
   akkor ez egyenértékű a forráskód terjesztésével, bár másoknak nem
   kell a forrást lemásolniuk a tárgykóddal együtt.

   4. A Programot csak a jelen Licencben leírtaknak megfelelően szabad
   lemásolni, terjeszteni, módosítani és allicencbe adni. Az egyéb
   módon történő másolás, módosítás, terjesztés és allicencbe
   adás érvénytelen, és azonnal érvényteleníti a dokumentumban
   megadott jogosultságokat. Mindazonáltal azok, akik a Licencet
   megszegőtől kaptak példányokat vagy jogokat, tovább gyakorolhatják a
   Licenc által meghatározott jogaikat mindaddig, amíg teljesen
   megfelelnek a Licenc feltételeinek.

   5. Önnek nem kötelező elfogadnia ezt a szabályozást, hiszen nem írta
   alá. Ezen kívül viszont semmi más nem ad jogokat a Program
   terjesztésére és módosítására. Ezeket a cselekedeteket a törvény
   bünteti, ha nem a jelen szerzői jogi szabályozás keretei között
   történnek. Mindezek miatt a Program (vagy a Programon alapuló munka)
   terjesztése vagy módosítása a jelen dokumentum szabályainak, és azon
   belül a Program vagy a munka módosítására, másolására vagy
   terjesztésére vonatkozó összes feltételének elfogadását jelenti.

   6. Minden alkalommal, amikor a Program (vagy az azon alapuló munka)
   továbbadása történik, a Programot megkapó személy automatikusan
   hozzájut az eredeti licenctulajdonostól származó licenchez, amely a
   jelen szabályok szerint biztosítja a jogot a Program másolására,
   terjesztésére és módosítására. Nem lehet semmilyen módon tovább
   korlátozni a fogadó félnek az itt megadott jogait. A Program
   továbbadója nem felelős harmadik személyekkel betartatni a jelen
   szabályokat.

   7. Ha bírósági határozat, szabadalomsértés vélelme, vagy egyéb
   (nem kizárólag szabadalmakkal kapcsolatos) okból olyan feltételeknek
   kell megfelelnie (akár bírósági határozat, akár megállapodás,
   akár bármi más eredményeképp), amelyek ellentétesek a jelen
   feltételekkel, az nem menti fel a terjesztőt a jelen feltételek
   figyelembevétele alól. Ha a terjesztés nem lehetséges a jelen Licenc
   és az egyéb feltételek kötelezettségeinek együttes betartásával,
   akkor tilos a Program terjesztése. Ha például egy szabadalmi
   szerződés nem engedi meg egy program jogdíj nélküli
   továbbterjesztését azok számára, akik közvetve vagy közvetlenül
   megkapják, akkor az egyetlen módja, hogy eleget tegyen valaki mindkét
   feltételnek az, hogy eláll a program terjesztésétől.

   Ha ennek a szakasznak bármely része érvénytelen, vagy nem
   érvényesíthető valamely körülmény folytán, akkor a szakasz
   maradék részét kell alkalmazni, egyéb esetekben pedig a szakasz
   egésze alkalmazandó.

   Ennek a szakasznak nem az a célja, hogy a szabadalmak vagy egyéb
   hasonló jogok megsértésére ösztönözzön bárkit is; mindössze meg
   szeretné védeni a szabad szoftver terjesztési rendszerének egységét,
   amelyet a szabad közreadást szabályozó feltételrendszerek teremtenek
   meg. Sok ember nagymértékben járult hozzá az e rendszer keretében
   terjesztett, különféle szoftverekhez, és számít a rendszer
   következetes alkalmazására; azt a szerző/adományozó dönti el, hogy
   a szoftverét más rendszer szerint is közzé kívánja-e tenni, és a
   licencet kapók ezt nem befolyásolhatják.

   E szakasz célja, hogy pontosan tisztázza azt, ami elgondolásunk szerint
   a jelen licenc többi részének a következménye.

   8. Ha a Program terjesztése és/vagy használata egyes országokban nem
   lehetséges akár szabadalmak, akár szerzői jogokkal védett felületek
   miatt, akkor a Program szerzői jogainak eredeti tulajdonosa, aki a
   Programot ezen szabályozás alapján adja közre, egy explicit földrajzi
   megkötést adhat a terjesztésre, és egyes országokat kizárhat. Ebben
   az esetben úgy tekintendő, hogy a jelen licenc ezt a megkötést is
   tartalmazza, ugyanúgy mintha csak a fő szövegében lenne leírva.

   9. A Free Software Foundation időről időre kiadja a General Public
   License dokumentum felülvizsgált és/vagy újabb változatait. Ezek az
   újabb dokumentumok az előzőek szellemében készülnek, de
   részletekben különbözhetnek, hogy új problémákat vagy aggályokat
   is kezeljenek.

   A dokumentum minden változata egy megkülönböztető verziószámmal
   ellátva jelenik meg. Ha a program szerzői jogi megjegyzésében egy
   bizonyos vagy annál újabb verzió van megjelölve, akkor lehetőség van
   akár a megjelölt, vagy a Free Software Foundation által kiadott
   későbbi verzióban leírt feltételek követésére. Ha nincs ilyen
   megjelölt verzió, akkor lehetőség van a Free Software Foundation
   által valaha kibocsátott bármelyik dokumentum alkalmazására.

   10. A Programot más szabad szoftverbe, amelynek szerzői jogi
   szabályozása különbözik, csak akkor építheti be, ha a szerzőtől
   erre engedélyt szerzett. Abban az esetben, ha a program szerzői jogainak
   tulajdonosa a Free Software Foundation, akkor a Free Software Foundation
   címére kell írni; néha kivételt teszünk. A döntés a következő
   két cél szem előtt tartásával fog történni: megmaradjon a szabad
   szoftveren alapuló munkák szabad állapota, valamint segítse elő a
   szoftver újrafelhasználását és megosztását.

GARANCIAVÁLLALÁS HIÁNYA

   11. MIVEL A JELEN PROGRAM HASZNÁLATI JOGA DÍJMENTES, AZ ALKALMAZHATÓ
   JOGSZABÁLYOK ÁLTAL BIZTOSÍTOTT MAXIMÁLIS MÉRTÉKBEN VISSZAUTASÍTJUK
   A PROGRAMHOZ A GARANCIA BIZTOSÍTÁSÁT. AMENNYIBEN A SZERZŐI JOGOK
   TULAJDONOSAI ÍRÁSBAN MÁSKÉNT NEM NYILATKOZNAK, A PROGRAM A "JELEN
   ÁLLAPOTÁBAN" KERÜL KIADÁSRA, MINDENFÉLE GARANCIAVÁLLALÁS NÉLKÜL,
   LEGYEN AZ KIFEJEZETT VAGY BELEÉRTETT, BELEÉRTVE, DE NEM KIZÁRÓLAGOSAN
   A FORGALOMBA HOZHATÓSÁGRA VAGY ALKALMAZHATÓSÁGRA VONATKOZÓ
   GARANCIÁKAT. A PROGRAM MINŐSÉGÉBŐL ÉS MŰKÖDÉSÉBŐL FAKADÓ
   ÖSSZES KOCKÁZAT A FELHASZNÁLÓT TERHELI. HA A PROGRAM HIBÁSAN
   MŰKÖDIK, A FELHASZNÁLÓNAK MAGÁNAK KELL VÁLLALNIA A JAVÍTÁSHOZ
   SZÜKSÉGES MINDEN KÖLTSÉGET.

   12. AMENNYIBEN A HATÁLYOS JOGSZABÁLYOK VAGY A SZERZŐI JOGOK
   TULAJDONOSAI ÍRÁSOS MEGÁLLAPODÁSBAN MÁSKÉNT NEM RENDELKEZNEK, SEM A
   PROGRAM SZERZŐJE, SEM MÁSOK, AKIK MÓDOSÍTOTTÁK ÉS/VAGY
   TERJESZTETTÉK A PROGRAMOT A FENTIEKNEK MEGFELELŐEN, NEM TEHETŐK
   FELELŐSSÉ A KÁROKÉRT, BELEÉRTVE MINDEN VÉLETLEN, VAGY
   KÖVETKEZMÉNYES KÁRT, AMELY A PROGRAM HASZNÁLATÁBÓL VAGY A HASZNÁLAT
   MEGAKADÁLYOZÁSÁBÓL SZÁRMAZIK (BELEÉRTVE, DE NEM KIZÁRÓLAGOSAN AZ
   ADATVESZTÉST ÉS A HELYTELEN ADATFELDOLGOZÁST, VALAMINT A MÁS
   PROGRAMOKKAL VALÓ HIBÁS EGYÜTTMŰKÖDÉST), MÉG AKKOR SEM, HA EZEN
   FELEK TUDATÁBAN VOLTAK, HOGY ILYEN KÁROK KELETKEZHETNEK.

   FELTÉTELEK ÉS SZABÁLYOK VÉGE

Hogyan alkalmazhatók ezek a szabályok egy új programra?

   Ha valaki egy új programot készít és szeretné, hogy az bárki
   számára a lehető leginkább hasznos legyen, akkor a legjobb módszer,
   hogy azt szabad szoftverré teszi, megengedve mindenkinek a szabad
   másolást és módosítást a jelen feltételeknek megfelelően.

   Ehhez a következő megjegyzést kell csatolni a programhoz. A
   legbiztosabb ezt minden egyes forrásfájl elejére beírni, így
   közölve leghatásosabban a garancia visszautasítását; ezenkívül
   minden fájl kell, hogy tartalmazzon egy copyright sort és egy mutatót
   arra a helyre, ahol a teljes szöveg található.

  Egy sor, amely megadja a program nevét és funkcióját
  Copyright (C) év; szerző neve;

  Ez a program szabad szoftver; terjeszthető illetve módosítható a
  Free Software Foundation által kiadott GNU General Public License
  dokumentumában leírtak; akár a licenc 2-es, akár (tetszőleges) későbbi
  változata szerint.

  Ez a program abban a reményben kerül közreadásra, hogy hasznos lesz,
  de minden egyéb GARANCIA NÉLKÜL, az ELADHATÓSÁGRA vagy VALAMELY CÉLRA
  VALÓ ALKALMAZHATÓSÁGRA való származtatott garanciát is beleértve.
  További részleteket a GNU General Public License tartalmaz.

  A felhasználónak a programmal együtt meg kell kapnia a GNU General
  Public License egy példányát; ha mégsem kapta meg, akkor
  ezt a Free Software Foundationnak küldött levélben jelezze
  (cím: Free Software Foundation Inc., 59 Temple Place, Suite 330,
  Boston, MA 02111-1307, USA.)

   A programhoz csatolni kell azt is, hogy miként lehet kapcsolatba lépni a
   szerzővel, elektronikus vagy hagyományos levél küldésével.

   Ha a program interaktív, a következőhöz hasonló üzenettel lehet ezt
   megtenni a program indulásakor:

  Gnomovision version 69, Copyright (C) év, a szerző neve.
  A Gnomovision programhoz SEMMILYEN GARANCIA NEM JÁR; részletekért
  írja be a 'show w' parancsot. Ez egy szabad szoftver, bizonyos
  feltételek mellett terjeszthető, illetve módosítható; részletekért
  írja be a 'show c' parancsot.



   A show w és show c képzeletbeli parancsok, és a GPL megfelelő részeit
   kell megjeleníteniük. Természetesen a valódi parancsok a show w és
   show c parancstól különbözhetnek; lehetnek akár egérkattintások
   vagy menüpontok is, ami a programnak megfelel.

   Ha szükséges, meg kell szerezni a munkáltatótól (ha a szerző
   programozóként dolgozik) vagy az iskolától a program szerzői
   jogairól való lemondás igazolását. Erre itt egy példa; változtassa
   meg a neveket:

  A Fiktív Bt. ezennel lemond minden szerzői jogi érdekeltségéről
  a „Gnomovision” programmal (amelyet több fázisban fordítanak le
  a fordítóprogramok) kapcsolatban, amelyet H. Ekker János írt.

  Aláírás: Tira Mihály, 1989. április 1. Tira Mihály ügyvezető

   A GNU General Public License nem engedi meg, hogy a program része legyen
   szellemi tulajdont képező programoknak. Ha a program egy
   szubrutinkönyvtár, akkor megfontolhatja, hogy nem célszerűbb-e
   megengedni, hogy szellemi tulajdont képező alkalmazásokkal is
   összefűzhető legyen a programkönyvtár. Ha ezt szeretné, akkor a GPL
   helyett a GNU LGPL-t kell használni.
